Covid-19-app: Ja of nee? Kenners gee raad | Maroela Media
'n Skermskoot van die regering se Covid-19-app op die Google Play Store. (Foto: Maroela Media.)
Kan 'n mens die regering se Covid-19-app vertrou en moet mense dit aflaai? Wat word van my persoonlike inligting en gee ek die regering te veel mag? Of kan dit regtig help om die verspreiding van Covid-19 te bekamp?
Dit is die soort vrae op talle Suid-Afrikaners se lippe sedert pres. Cyril Ramaphosa verlede week gesê het buitelandse toeriste sal die app moet aflaai met hulle aankoms in Suid-Afrika as die land se grense weer op 1 Oktober oopgestel word. Hy het terselfdertyd Suid-Afrikaners aangemoedig om ook van die digitale kennisgewingstelsel gebruik te maak.
Maroela Media het met kenners gesels oor die kwelvrae.
Volgens Jan Vermeulen, 'n algemene redakteur en ondersoekende joernalis by die tegniese webwerf MyBroadband, kan mense altyd eers kyk na die hoeveelheid toestemming wat 'n app vra vir toegang tot sekere funksies op jou slimfoon.
"Ek dink die meeste Suid-Afrikaners met slimfone gebruik die Eskom Push-app wanneer ons beurtkrag het. Die app vra reeds bitter min van jou persoonlike inligting, maar om dit te gebruik moet jy dit toegang tot jou ligging en stoorspasie op jou foon gee."
Vermeulen sê die Covid-19-app samel egter geen persoonlike data in nie en 'n gebruiker hoef ook geen persoonlike data te verskaf om dit te gebruik nie.
"Dit is dieselfde as tegnologie wat al elders in die wêreld ingespan is en daar mag net een sodanige app in elke land gebruik word."
Hy sê Google en Apple het 'n ooreenkoms aangegaan en is onderworpe aan streng maatreëls oor watter soort inligting die soort apps wel mag insamel. In sommige lande is daar selfs al gekla omdat soortgelyke apps nie genoeg data insamel nie en dus eintlik nutteloos is vir enige verdere navorsing.
Vermeulen meen ook die app kan nie 'n kontakopsporingstelsel genoem word nie omdat die hele stelsel anoniem is.
Die app is bloot 'n kennisgewingstelsel wat Bluetooth gebruik in plaas van 'n GPS-opsporing.
"As ek en jy in 'n restaurant sit en ons albei het die app op ons fone afgelaai, stuur die fone vir mekaar 'n kode wat in die agtergrond geskep word. Die kode word net vir 14 dae geberg.
"Indien ek in dié tyd positief vir Covid-19 getoets word, is daar 'n knoppie op die app wat ek kan druk en 'n kennisgewing sal dan uitgestuur word na al die ander kodes wat my foon in die 14 dae geregistreer het. Hulle sal dan ook raad ontvang oor wat die volgende stappe is om te doen soos om self te isoleer of vir 'n Covid-19-toets te gaan."
Dit maak die app heeltemal anoniem en daar is geen manier vir gebruikers om vas te stel wie positief vir die virus getoets het nie. Sou iemand die rugsteunstelsel kraak (hack), sal dit net nuttelose kodes wees wat moeilik met enige ander inligting verbind kan word.
Vermeulen sê die app is baie klein, gebruik min data en die Bluetooth het geen noemenswaardige invloed op sy foon se batterylewe gehad sedert hy dit vroeër die maand begin toets het nie.
Rianette Leibowitz, 'n digitale ouerskapmentor, sê nog 'n manier waarop jy kan bepaal of enige app iets is wat jy op jou foon wil aflaai, is deur te kyk na die bepalings en voorwaardes.
"In die Covid-19-app is daar spesifiek aangedui dat jy anoniem sal bly en dat niemand jou persoonlike inligting sal gebruik of versprei nie. Dit is jou kontrak wat jy met die ontwikkelaar het, en dit is iets waarna jy kan terugverwys, maar dan moet jy dit natuurlik eers alles deurlees."
Leibowitz beaam ook dat die app gratis is, min data gebruik om af te laai en daar is geen aankope wanneer jy die app eers geïnstalleer het nie. Verder gebruik dit nie veel verdere data terwyl dit op jou foon gelaai is nie.
"Ek dink net dit is belangrik om kennis te neem dat die app wel 'n ouderdomsbeperking van 12+ het. Dit is altyd vir my belangrik dat ouers hiervan kennis neem as hulle 'n app aflaai."
Leibowitz meen mense soek iemand om vir hulle te sê of hulle 'n app moet gebruik of nie. "Die aflaai van 'n app bly jou verantwoordelikheid en jy kan beheer neem deur te besluit of jy wel iets wil gebruik as jy die terme en voorwaardes van 'n app noukeurig deurgelees het."
Daar is 'n balans wat 'n mens kan en moet handhaaf tussen die voordele van 'n digitale netwerk en die privaatheid van jou inligting.
"Talle mense is deel van groepe op Facebook en WhatsApp, want hulle sien hoe goed dit vir almal kan werk as ons saamwerk en mekaar in so 'n groep ondersteun, maar het jy al gedink aan die hoeveelheid persoonlike inligting wat jy daar deel?
"Hierdie app is egter ook 'n voorbeeld van hoe die tegnologiebedryf kan saamwerk om oplossings te vind vir die probleme waarmee ons tans worstel, asook hoe geïntegreerd ons gaan wees in die toekoms met slim stede en die internet van dinge (IoT)."
Nee dankie! Dis erg genoeg dat die regering klaar die Covid goed op ons Google rekening gelaai het SONDER toestemming! Gelukkig kon ek dit vinnig genoeg blok. Dis my privaat foon en word nie deur die regering betaal nie. Dit voel asof hulle op ons spioeneer om te kyk wat ons sê en doen…
Middag mense, ek is ń optimis deur en deur, maar jammer, hierdie vertrou ek geensins soos ek die regering en sy ministers nie meer kan vertrou en glo nie. My opine, wees waaksaam. Te verdag!
App aflaai? Is daar dan nog een? Dit is reeds op jou foon. Kyk Settings – Google en dit is heel bo. Myne is by default af en so bly dit. Ouderdomsbeperking van 12+? Niemand het gevra of ek reeds 12 is nie. Dit is sonder my toestemming installeer. Dit is egter by verstek af en so bly dit.
Jammer, vertrou niks waarby ANC betrokke is nie.
Niemand sal jou persoonlike inligting kry nie!! Wie probeer hulle bluf? Hoekom kry mens dan al hierdie snaakse oproepe en sms'e van onbekende mense wat al jou besinderhede ken en jou tot op jou naam noem! En wie het hulle die reg gegee om die gemors op ons fone te laai dat jy dit nie kan verwyder nie! Hulle probeer ons geheel en al beheer. En wat van iemand wat nie 'n slim foon het nie? Ek gee my nommer vir niemand, nie eens vir dokters nie. Net lanlyn.